次韻虞果州泛雪
作者：魏了翁
朝代：宋

paragraphs: 黄雲靉靆風雪天，欲之霸橋尋浪僊。
爐中榾柮縶寒客，縱欲燒愁能得然。
撥灰嚼句不忍吐，竟日南望雙眸穿。
誰知詩來亦念我，字與六出爭明蠲。
美人美人呼不來，昭華吹怨樓西偏。
况有山頭月爲友，觸撥煙痼撩詩顛。
豈無詠絮謝家集，亦有閉戶袁安眠。
未如山中之至樂，白玉世界天相連。
朝看夜聽兩奇絕，靴霜爐雪知誰賢。
褰裳急理剡溪棹，明月已旁羌江還。
羌江白雲遶親舍，北山夜雨鳴清川。
世間真樂不易道，此以意會非言傳。
惜哉往日不可再，江頭望君如望年。
研澌筆凍不成報，夢中書劄來翩翩。